Nu kan du downloade den digitale tegnebog AltID

Nu kan danskerne hente AltID. Det er statens nye digitale identitetstegnebog, og den kan hurtigt blive en app, mange kommer til at møde i butikker, webshops og natteliv. AltID er tilgængelig fra 3. juni 2026 for alle over 13 år, der har MitID og CPR-nummer. I første omgang kan appen bruges til to ting: et digitalt legitimationskort og et aldersbevis.

Det lyder måske som endnu en offentlig app i rækken. Men forskellen er vigtig: Hvor MitID først og fremmest bruges til login og godkendelse, skal AltID bruges til at bevise konkrete oplysninger om dig – uden at du nødvendigvis skal dele hele din identitet.

Dørmanden behøver ikke se dit CPR-nummer

Den mest oplagte funktion er aldersbeviset. Skal du købe aldersbegrænsede varer, ind på et spillested eller bekræfte din alder online, kan AltID nøjes med at vise, at du er gammel nok. Ikke din adresse. Ikke dit CPR-nummer. Ikke flere oplysninger end nødvendigt. Det er især relevant for unge uden kørekort. I stedet for at tage passet med i byen kan de bruge mobilen som digitalt ID.

– Med AltID kan en webshop eller dørmand på en bar få bekræftet, at en person er gammel nok, uden at skulle se pas, kørekort eller CPR-nummer. Det er både mere praktisk og mere sikkert end mange af de løsninger, vi bruger i dag, siger Frederik Krogsdal Jacobsen, ledende softwareingeniør i Idura og repræsentant for OpenID Foundation.

Dansk Erhverv oplyser, at AltID fra 3. juni kan bruges som gyldigt digitalt billed-ID i butikker på linje med pas, kørekort og digitalt kørekort.

Mere privat end MitID

Den store pointe er ikke kun bekvemmelighed. Det handler også om privatliv. AltID er bygget til, at brugeren kan dele enkelte beviser i stedet for hele identiteten. Et aldersbevis kan eksempelvis nøjes med at bekræfte, at man er over en bestemt aldersgrænse, uden at vise præcis alder, CPR-nummer eller andre personlige oplysninger.

– Det vigtige ved AltID er, at staten ikke centralt kan følge med i, hvor borgerne bruger deres digitale beviser. På den måde er AltID faktisk et skridt væk fra den centrale logik, vi kender fra MitID,” siger Frederik Krogsdal Jacobsen.

Han kalder det et skifte, hvor borgeren får mere kontrol over, hvilke oplysninger der deles, med hvem og hvornår.

Kan blive din digitale tegnebog

I første version er AltID ret begrænset. Men ambitionen er større. På sigt kan digitale identitetstegnebøger samle mange af de beviser, vi i dag har fordelt på plastikkort, papirer og forskellige apps. Det kan eksempelvis være kørekort, pas, recepter, forsikringspapirer, flybilletter eller medlemskort.

AltID har dog også en bagside. Appen kræver en smartphone, og dermed bliver endnu en del af vores digitale hverdag bundet op på mobilen. Det kan give udfordringer for borgere, der i forvejen har svært ved digitale løsninger. Og det rejser et større spørgsmål om, hvor afhængige vi skal være af Apple og Google, når vores ID i stigende grad flytter ind i telefonen.

– AltID bliver formentlig omkring lige så svært at anvende som MitID, så nogle borgere, især ældre, vil have lidt udfordringer med det. Derudover kræver AltID en smartphone, og det rejser også et spørgsmål om digital suverænitet, siger Frederik Krogsdal Jacobsen.

Læs mere om AltID hos Digitaliseringsstyrelsen.

Nu kan du downloade den digitale tegnebog AltID